Antjie Krog-trust ondersteun skool vir outismeFoto: Adéle Changuion Die Antjie Krog-trust ten bate van die Spitskop Spesiale Skool vir Outisme is Woensdagaand in Pretoria bekendgestel waar sprekers soos Elsabé Zietsman en adv. Willem Krog oor die belangrikheid van só ŉ skool gepraat het. Die skrywer en digter Antjie Krog het ŉ ruim bydrae tot Suid-Afrikaanse kultuur gelewer en haar skryfwerk is in verskeie tale vertaal. Spitskop Spesiale Skool het sy oorsprong gekry uit die visie van ŉ desperate ma, Salomien Snyman (Krog se niggie), wat gedroom het om eendag haar twee outistiese seuns te kan stuur na ŉ plaaslike skool wat toegespits is op die spesiale onderwysbehoeftes wat outistiese leerders benodig. Ná drie jaar se ondersoek met geen resultate het sy besef dat sy nie die enigste ouer kan wees met hierdie probleem nie. Snyman het deurgedruk en eindelik besluit om self ŉ skool tot stand te bring. Zietsman het by dié geleentheid gesê sy het bewondering vir Snyman se deursettingsvermoë. “Ek het self ŉ trust van my eie en ek moes drie jaar sukkel om dit geregistreer te kry. Ek weet waardeur sy gaan en gegaan het. Ek salueer jou vanaand, en vir almal wat omgee.” Die skool het sy deure in Februarie 2013 geopen as ŉ nie-winsgewende organisasie (NPO) met artikel 18A-status as openbare weldaadorganisasie (PBO) asook vlak 4 BBSEB-status. Die skool is geregistreer by die departement van maatskaplike ontwikkeling en onderwys as ŉ private skool vir spesiale behoeftes. Die skool bied versorging, stimulasie en onderwys aan vir 42 kinders. Daar is ŉ akademiese sentrum wat spesifiek voorsiening maak vir kinders met akademiese potensiaal, maar wat nie die vermoë het om aan die eise van gewone skoolopleiding te voldoen nie. Willem Krog, Krog se broer, het gesê sy suster het nie ŉ woord oor haarself te sê gehad by die bekendstelling nie. “Sy het gesê die begunstigde van die trust is veel belangriker as wat sy of haar werk ooit sal wees. Alles hier gaan oor die kinders en hoe ons hulle wil help,” het hy gesê. ŉ Ander fokuspunt van die skool is om meer intensiewe terapie en vaardigheidsontwikkelingprogramme te verskaf aan diegene wie se kinders beperkings het wat hulle sal verhoed om tot selfstandige volwassenes te ontwikkel. In ŉ spesiale video wat vertoon is, is benadruk dié projek moet ouers bystaan wie se kinders nie in gewone skole kan funksioneer nie. “Ons is afhanklik van geld van die gemeenskap om die ouers te ondersteun. Ons sien reeds soveel positiwiteit, baie van die kinders vorder so goed. ŉ Jong seun met serebrale gestremdheid wat geen beweging gehad het nie, beweeg nou met ondersteuning rond.” Die skool beskik oor ŉ ten volle toegeruste fisioterapiekamer waar ŉ gekwalifiseerde fisioterapeut, Alta Graham, toesig hou oor die ontwikkelingsprogram en die kinders maandeliks evalueer. Benewens ŉ fisioterapeut het die skool ook ŉ voltydse arbeidsterapeut wat een-tot-een terapie aan die kinders bied. Die doel van hierdie terapie is om hulle in staat te stel om met basiese lewensvaardighede ŉ bydra tot die samelewing te lewer en sodoende die potensiaal vir indiensneming as volwassenes te skep. Die skool neem ŉ holistiese benadering en bied ŉ opvoedkundige stelsel met minder leerders per klas. Kinders word bygestaan met ŉ een-tot-een ondersteuningstruktuur waarin gefokus word op spesifieke probleemareas. Die kinders bestee heelwat tyd in die buitelug en die skool verskaf twee gebalanseerde maaltye per dag as deel van ŉ voedingskema. Besoek die Antjie Krog-trust se webwerf of bel Salomien Snyman by 072 463 3657 vir meer inligting.